Diari Oficial de la Generalitat Valenciana


Sumari del DOGV 2843, del 08-10-1996 (1996/839482)

RESOLUCIÓ d'1 d'octubre de 1996, de la Universitat Politècnica de València, per la qual es convoquen proves selectives d'accés al grup A, sector administració especial, pel sistema d'oposició lliure.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2843

Data del DOGV
:   08-10-1996

Secció del DOGV
:   AUTORITATS I PERSONAL

Número del document
:   1996/839482


Data del document
:   01-10-1996

Organisme emissor
:   Universitat Politècnica de València

Tipus de document
:   Resolució

Correcció d'errades

RESOLUCIó d'1 d'octubre de 1996, de la Universitat Politècnica de València, per la qual es convoquen proves selectives d'accés al grup A, sector administració especial, pel sistema d'oposició lliure.   
Per tal d'atendre les necessitats de personal en aquesta administració pública encarregada del servei públic de l'educació superior, aquest rectorat, fent ús de les competències que li atribueix l'article 18, en relació amb l'article 3.2.e) de la Llei de Reforma Universitària, i segons el que estableix l'article 48.6 dels Estatuts de la Universitat Politècnica de València, acorda convocar proves d'accés al grup A, sector administració especial, de la Universitat Politècnica de València, d'acord amb les bases següents:  
1. Objecte de la convocatòria  
1.1 Aquesta convocatòria té per objecte la selecció de personal per a cobrir 1 lloc vacant del grup A, sector administració especial, de la Universitat Politècnica de València, pel torn d'accés lliure, mitjançant el sistema d'oposició, inclosa en l'oferta d'ocupació pública d'aquesta Universitat Politècnica de València per a l'any 1996.  
1.2 Segons el que preveuen l'article 49.3 de la Llei de Reforma Universitària i l'article 1.1.c) del Text Refós de la Llei de la Funció Pública Valenciana, la realització d'aquestes proves selectives s'ajustarà al que preveu el Text Refós de la Llei de Funció Pública Valenciana de 24 d'octubre de 1995 (tal com s'ha publicat en la Resolució de 23 de novembre de 1995), modificat per la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana i els Estatuts de la Universitat Politècnica de València.  
2. Condicions generals dels aspirants  
2.1 Per a ser admès a aquestes proves selectives els aspirants hauran de reunir els requisits següents:  
a) Tenir la nacionalitat espanyola o la d'un dels restants estats membres de la Unió Europea o d'aquells estats als quals siga d'aplicació la lliure circulació de treballadors i treballadores, en els termes previstos en la llei estatal que regula aquesta matèria.  
b) Haver fet els divuit anys i no haver arribat a l'edat de jubilació.  
c) Estar en possessió del títol de llicenciat en Informàtica o enginyer superior o haver complit les condicions per a obtenir-lo en la data en què acabe el termini de presentació d'instàncies.  
d) No patir cap malaltia o defecte físic que impedisca l'execució de les corresponents funcions.  
e) No trobar-se inhabilitat o inhabilitada penalment per a l'exercici de funcions públiques.  
f) No haver sigut separat o separada mitjançant expedient disciplinari de qualsevol administració o ocupació pública.  
2.2. Les condiciones per a ser admès a les proves s'hauran de tenir en el moment de l'acabament del termini de presentació de sol·licituds i mantenir-se durant tot el procés selectiu, fins el moment de la presa de possessió.  
3. Aspirants amb minusvàlua  
El tribunal establirà, per a les persones minusvàlides que així ho sol·liciten, les adaptacions necessàries per a la realització de les proves. Amb aquesta finalitat, les persones interessades hauran de formular la petició corresponent en la sol·licitud de participació en aquesta oposició.  
4. Sol·licituds  
4.1 Els qui desitgen prendre part en aquestes proves selectives hauran de fer-ho constar en la sol·licitud segons el model de l'annex II, que serà facilitada gratuïtament al Servei de Recursos Humans de la Universitat Politècnica de València, camí de Vera, s/n, València, edifici de Rectorat.  
4.2 Les sol·licituds s'adreçaran al rector de la Universitat Politècnica de València, camí de Vera, s/n, CP 46613 València, en el termini de 20 dies hàbils, comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana, i s'haurà d'adjuntar una fotocòpia del DNI o del passaport en el cas dels nacionals dels estats membres de la Unió Europea o d'aquells estats als quals siga d'aplicació la lliure circulació de treballadors i treballadores.  
4.3 La presentació de sol·licituds es podrà efectuar al Registre General de la Universitat Politècnica de València, camí de Vera, s/n, CP 46717, València, edifici de Rectorat o en qualsevol de les formes establertes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
4.4 Els drets d'examen seran de 3.267 PTA, que s'hauran d'ingressar en el compte corrent número 19229722504793 -Taxes-, de la Caixa d'Estalvis de València, Castelló i Alacant (Bancaixa), a la urbana 724, situada a la Universitat Politècnica de València, camí de Vera, s/n, CP 46222, València. El justificant de pagament dels drets d'examen es farà amb la impressió del segell, en la sol·licitud, de l'esmentada entitat. La presentació i el pagament no suposarà, en cap cas, la substitució del tràmit de presentació en temps i forma de la sol·licitud davant l'òrgan expressat en la base 4.2.  
5. Admissió d'aspirants  
5.1 Una vegada acabat el termini de presentació de sol·licituds, després de la verificació del fet que s'ha realitzat el pagament dels drets d'examen, el rector dictarà una resolució, que es publicarà en el Diari Oficial de la Generalitat Valenciana, la qual contindrà la relació provisional d'admesos i exclosos a la realització de les proves.  
5.2 Els aspirants podran, en el cas d'error o exclusió, corregir els defectes en què hagen incorregut en la seua sol·licitud, o realitzar les al·legacions que consideren convenients, en el termini de 10 dies hàbils comptadors des de l'endemà de la publicació de la relació provisional d'admesos i exclosos en el Diari Oficial de la Generalitat Valenciana.   
5.3 En tot cas, per tal d'evitar errors i, en el supòsit de produir-se, possibilitar-ne la correcció en temps i forma, els aspirants hauran de comprovar fefaentment no sols que no figuren en la relació provisional d'exclosos sinó, a més, que els seus noms i les seues dades consten correctament en les pertinents relacions d'admesos.  
5.4 Seran causes d'exclusió, a més de les assenyalades en uns altres apartats d'aquestes bases:  
- L'omissió de la firma en la sol·licitud.  
- No adjuntar la fotocòpia del DNI o passaport.  
- No abonar els drets d'examen.  
5.5 Una vegada transcorregut el termini de 10 dies, corregits els defectes si cal, i vistes les al·legacions que corresponguen, es dictarà una resolució que contindrà la relació definitiva d'admesos i exclosos, i, amb una antelació de 15 dies com a mínim, la data, el lloc i l'hora de realització i començament dels exercicis, que es publicarà en el Diari Oficial de la Generalitat Valenciana.  
6. Proves selectives  
6.1 El procediment de selecció es farà pel sistema d'oposició lliure.  
6.2 Fase d'oposició: constarà dels tres exercicis que a continuació s'indiquen, que seran de caràcter obligatori i eliminatoris.  
Primer exercici. Es farà per escrit i versarà sobre els coneixements que s'especifiquen en els blocs A i B de l'annex IV.  
Aquest exercici es podrà fixar en forma de preguntes a desenvolupar pels opositors o en forma de test amb quatre respostes alternatives, de les quals, en aquest cas, sols una serà la correcta. El tribunal fixarà la durada amb la deguda antelació, atenent el contingut d'aquest.  
Segon exercici. Consistirà en el desenvolupament per escrit, en un temps màxim de quatre hores, a determinar pel tribunal, de dos temes elegits entre quatre extrets a l'atzar del programa que figura en els blocs B i C de l'annex IV, dels quals dos seran del bloc B i dos del C. El tribunal podrà ordenar la lectura pública d'aquest exercici als opositors. En aquest cas, es valorarà positivament la utilització de mitjans audiovisuals de suport.  
Tercer exercici. Consistirà a resoldre per escrit, en un temps màxim de dues hores, a determinar pel tribunal, un supòsit pràctic proposat pel tribunal basat en les funcions del lloc a cobrir i el programa que figura en els annexos B i C de l'annex IV. La documentació per al desenvolupament d'aquest exercici se subministrarà en anglès. El tribunal podrà ordenar la lectura pública d'aquest exercici als opositors. En aquest cas, es valorarà positivament la utilització de mitjans audiovisuals de suport.  
7. Qualificació dels exercicis  
7.1 El primer exercici es puntuarà de 0 a 10 punts. En cas de ser fixat en forma de test, cada pregunta resposta correctament es valorarà amb 1 punt, les respostes errònies descomptaran un terç sobre les correctes i les respostes en blanc no puntuaran. Caldrà obtenir un mínim de 5 punts per a superar aquest exercici.  
7.2 El segon exercici es puntuarà de 0 a 10 punts, i seran eliminats els aspirants que no arriben a un mínim de 5 punts.  
7.3 El tercer exercici es puntuarà de 0 a 10 punts, i seran eliminats els aspirants que no arriben a un mínim de 5 punts.  
7.4 La qualificació resultant dels tres exercicis estarà determinada per la suma de puntuacions obtingudes en cadascun d'aquests.  
A continuació es farà una llista que s'ordenarà per puntuació de major a menor, i s'interromprà quan el nombre d'inclosos coincidisca amb el nombre de vacants convocades. únicament les persones incloses en aquesta llista seran declarades aprovades en aquestes proves selectives.  
En cas d'empat entre aspirants l'ordre s'establirà segons la major puntuació obtinguda per cada aspirant en el segon exercici i, en segon lloc, si es manté aquest, s'atendrà a la major puntuació obtinguda en el tercer i primer exercici, per aquest ordre. Si persisteix l'empat l'ordre s'establirà mitjançant un sorteig públic d'aquests.  
8. Desenvolupament de les proves selectives  
8.1 Els exercicis es faran a València.  
El primer exercici es realitzarà en el lloc, la data i l'hora que s'establisca en la resolució per la qual s'aprova i publica en el Diari Oficial de la Generalitat Valenciana la llista d'admesos i exclosos definitiva de les proves objecte d'aquesta convocatòria.  
8.2 Els aspirants seran convocats per a cada exercici en crida única. Els membres del tribunal qualificador i el personal col·laborador, no permetran l'accés a la sala, on es realitze l'exercici, a aquelles persones que compareguen una vegada conclosa la crida dels aspirants convocats.  
Els aspirants hauran d'acreditar la seua personalitat mitjançant la presentació del DNI, o del resguard amb fotografia, del passaport o del permís de conduir, sense que per a aquest efecte siguen vàlides les fotocòpies compulsades d'aquests documents; i també de l'exemplar per a la persona interessada de la sol·licitud d'admissió a les proves.  
8.3 Una vegada començades les proves, el tribunal farà públic l'anunci de realització dels restants exercicis al local en què s'haja realitzat l'anterior i al tauler d'anuncis del Servei de Recursos Humans -Secció PAS- situat a l'edifici de Rectorat, amb una antelació mínima de 48 hores.  
9. Publicitat de les llistes  
9.1 Després de la realització de cada una de les proves, el tribunal farà pública, mitjançant un anunci als locals on s'hagen realitzat i al tauler d'anuncis del Servei de Recursos Humans -Secció PAS-, la llista d'aspirants que les hagen superat.  
Així mateix, es publicaran les llistes a què fa referència la base 7.4 als llocs més amunt esmentats.  
9.2 El tribunal elevarà al rector les llistes definitives dels aspirants que han superat les proves per ordre de puntuació, a què fa referència l'apartat 9.2, per a inserir-les en el Diari Oficial de la Generalitat Valenciana.  
10. Coneixements de valencià  
10.1 Els qui superen les proves selectives hauran d'acreditar els seus coneixements de valencià amb la presentació dels certificats, diplomes o títols, que hagen sigut homologats per la Generalitat Valenciana.  
10.2 Els qui no puguen acreditar aquests coneixements, conforme al que estableix el punt anterior, hauran de realitzar el curs específic de valencià a què fa referència l'article 9.4 del Decret Legislatiu de 24 d'octubre de 1995.  
11. Presentació de documents  
11.1 En el termini de 20 dies hàbils, comptadors des de l'endemà de la publicació en el Diari Oficial de la Generalitat Valenciana de les llistes d'aprovats, els aspirants proposats hauran de presentar al Servei de Recursos Humans -Secció PAS- d'aquesta universitat la documentació següent:  
a) Certificat de naixement expedit pel registre civil corresponent o fotocòpia del DNI o del passaport en el cas dels nacionals dels estats membres de la Unió Europea o d'aquells estats que els siga d'aplicació la lliure circulació de treballadors i treballadores.  
b) Fotocòpia compulsada del títol acadèmic exigible segons aquesta convocatòria.  
c) Declaració de no haver sigut separat o separada mitjançant expedient disciplinari de qualsevol administració o càrrec públic, i també de no trobar-se inhabilitat o inhabilitada penalment per a l'exercici de les funcions públiques.  
d) Certificat mèdic acreditatiu de posseir la capacitat física i psíquica necessària per a l'exercici de les funcions dels llocs de treball oferts.  
e) Els aspirants minusvàlids hauran de presentar el certificat de la Conselleria de Treball i Afers Socials o dels òrgans competents d'altres administracions públiques, que acredite una minusvàlua igual al 33% o superior, i també la seua capacitat per a exercir les funcions que corresponen a les vacants ofertes.  
11.2 La falta de presentació de la documentació dins del termini indicat, llevat de casos de força major, o falsedat de documents, donaran lloc a la invalidesa de les actuacions de l'aspirant i, respecte a aquest, la nul·litat subsegüent dels actes del tribunal, sense perjudici de les responsabilitats en què l'aspirant haja pogut incórrer.  
En aquest supòsit, el tribunal podrà proposar addicionalment la inserció en les llistes dels aspirants aprovats d'un nombre igual al d'exclosos seguint els criteris d'ordre de puntuació de major a menor.  
12. Nomenament de funcionaris de carrera  
Una vegada conclòs el procés selectiu i transcorregut el termini de presentació de la documentació, els qui l'hagen superat seran nomenats funcionaris de carrera mitjançant una resolució que es publicarà en el Diari Oficial de la Generalitat Valenciana, amb l'especificació de la destinació adjudicada, basant-se en l'ordre de puntuació obtingut pels aspirants i a la vista de la petició de destinació d'acord amb els llocs vacants que li oferisquen.  
13. Tribunal  
13.1 El tribunal qualificador d'aquestes proves selectives serà nomenat pel rector, una vegada hagen sigut publicades les llistes definitives d'admesos i exclosos.  
13.2 El tribunal, per a la realització de les proves, podrà designar els col·laboradors, ajudants i assessors especialistes que estime oportú.  
13.3 Els membres del tribunal, i també els assessors, s'hauran d'abstenir i podran ser recusats per les persones interessades quan concórreguen en ells circumstàncies de les previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.  
Així mateix, s'hauran d'abstenir aquells que hagen realitzat tasques de preparació d'aspirants en els cinc anys anteriors a la publicació d'aquesta convocatòria.  
13.4 El tribunal, i també els col·laboradors, els ajudants i el personal especialista, podrà exigir dels aspirants, en qualsevol moment, que acrediten la seua identitat de conformitat amb el que preveu la base 8.2.  
13.5 Als efectes de comunicacions i de qualssevol altres incidències, el tribunal tindrà la seu a la Universitat Politècnica de València, camí de Vera, s/n, CP 46805, València.  
13.6 El tribunal tindrà la categoria assenyalada en el Decret 200/1985, de 23 de desembre, del Consell de la Generalitat Valenciana, sobre indemnitzacions per raó del servei i l'Ordre de 17 de febrer de 1986 (Diari Oficial de la Generalitat Valenciana, de 10 de març de 1986), per la qual es desplega l'anterior Decret, tenint en compte el que estableix l'article 3 de la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana.  
14. Recursos  
Contra la convocatòria, les seues bases i tots els actes administratius que es deriven d'aquesta, es podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos comptadors des de l'endemà de la publicació d'aquesta convocatòria en el Diari Oficial de la Generalitat Valenciana.  
Com a requisit per a la interposició d'aquest recurs, caldrà efectuar la comunicació prèvia de la interposició a l'òrgan administratiu autor de l'acte, segons el que exigeix l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Davant les actuacions del tribunal, es podrà interposar un recurs ordinari previst en l'article 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú en el termini d'un mes comptador des de l'endemà de les publicacions d'aquestes.  
El recurs podrà interposar-se davant l'òrgan que dictà l'acte que s'impugna o davant el rector com a òrgan competent per a resoldre'l.  
València, 1 d'octubre de 1996.- El rector de la Universitat Politècnica de València: Justo Nieto Nieto.  
ANNEX I  
Característiques del lloc ofert  
Codi de lloc: P742.  
Denominació del lloc: titulat superior.  
Centre de destinació: CERES.  
Centre de treball: Centre de Formació de Postgrau.  
Naturalesa: funcionari.  
Sector: administració especial.  
Grup: A.  
Nivell de complement de destinació: 17.  
Complement específic: E024.  
Horari: 40 hores setmanals.  
Funcions generals del lloc: col·laborar amb els professors de la UPV en el disseny, la tramitació i la posada en marxa de cursos, tant títols propis com formació específica.  
Coordinar projectes formatius amb entitats externes a la universitat. Col·laboració en les relacions exteriors, convenis amb empreses, ponències en congressos i coordinació de projectes transnacionals.  
Control intern. Estudiar l'adequació dels llocs de treball. Anàlisi i gestió dels fluxos d'informació. Repartiment de tasques i la planificació del treball diari.  
Actualitzar i modernitzar l'estructura informàtica del centre tant maquinari (hardware) com programari (software).   
Quant a maquinari: revisar i gestionar l'equipament informàtic de cada lloc de treball, connexió mitjançant xarxa local interna i connexions exteriors amb la xarxa del Politècnic, Internet i la xarxa de videoconferències.  
Quant a programari: actualitzar l'aplicació corporativa analitzant l'automatització de processos encara no inclosos.  
Col·laborar en la posada en marxa d'un pla de qualitat total, tant en la docència com en la gestió interna del CERES-CFP de la UPV.  
I totes aquelles funcions inherents al lloc de treball i a la categoria professional.  
ANNEX II  
Model de sol·licitud d'admissió  
ANNEX IV  
Programa  
Bloc A  
La Constitució espanyola de 1978. Drets i deures fonamentals. El Govern i les Corts Generals de l'Estat, composició i funcions.  
L'Estatut de la Comunitat Valenciana. El president de la Generalitat Valenciana. Les Corts Valencianes i el Govern Valencià.  
La Llei Orgànica de Reforma Universitària.  
Els Estatuts de la Universitat Politècnica de València.  
El professorat universitari.  
El personal d'administració i serveis de les universitats.  
La Llei de Contractes de les Administracions Públiques.  
Pressupost. Estructura i gestió. El pressupost de la Universitat Politècnica de València.  
Llei de Foment i Coordinació General de la Investigació Científica i Tècnica de 1986.  
Normes reguladores dels estudis de postgrau de la Universitat Politècnica de València.  
Bloc B  
Marc del sistema de ciència, tecnologia i formació contínua a Espanya  
La política científica i tecnològica.  
La política d'innovació.  
El Pla Nacional d'Investigació Científica i Desenvolupament Tecnològic. (Pla Nacional d'I+D).  
El Pla Nacional d'I+D: prioritats nacionals. Els programes d'I+D.  
Interacció universitat-empresa a Espanya. Estratègies.  
El sistema educatiu espanyol.  
Acord nacional de formació contínua.  
Estructures d'interfície en el sistema de formació contínua a Espanya.  
Programes d'ajudes per a la formació contínua a Espanya.  
Conveni interuniversitari sobre estudis de postgrau conduents a títols propis de les universitats.  
Pla nacional d'avaluació de la qualitat de les universitats.  
Marc del sistema de ciència, tecnologia i formació contínua a la Comunitat Valenciana  
La política d'innovació de la Generalitat Valenciana.  
El model valencià d'innovació.  
Necessitats de formació a la Comunitat Valenciana.  
Marc del sistema de ciència, tecnologia i formació contínua a la Comunitat Europea  
Els programes marc d'investigació comunitària. Els programes específics d'I+D.  
Gestió i participació en la I+D comunitària.  
La gestió de projectes europeus d'I+D.  
Programes comunitaris d'I+D relacionats amb la transferència i difusió de tecnologia.  
Programes comunitaris sobre educació i formació.  
Necessitats de formació de les empreses espanyoles com a conseqüència del Mercat únic Europeu.  
El programa d'innovació de la Comunitat Europea.  
Marc del sistema de ciència, tecnologia i formació contínua a Iberoamèrica  
Cooperació empresa-universitat a Iberoamèrica.  
Gestió de la innovació i el desenvolupament tecnològic a Iberoamèrica.  
El programa Cyted.  
Programes de cooperació amb Iberoamèrica.  
Iniciatives de cooperació amb Iberoamèrica en ciència, tecnologia i formació contínua.  
Bloc C  
Logística de la gestió de la formació  
Cicle de vida del producte formatiu.  
Estratègies de gestió de la formació contínua.  
Màrqueting de la formació contínua.  
Sistemes d'informació aplicats a sistemes de gestió de la formació.  
Regulació del IVA referent a formació.  
Ensenyament assistit per ordinador. Concepte. Evolució.  
Noves tecnologies aplicades a la formació. Teleformació.  
Sistemes d'informació  
Direcció de projectes informàtics. Objectius, planificació i seguiment.  
Pla informàtic. Justificació, estructures i alternatives.  
Enginyeria del programari (software). Cicle de vida clàssic. Crisi del programari. Prototips.  
Desenvolupaments en client/servidor. Conceptes generals. Processos cooperatius. Avantatges i inconvenients del ODBC.  
Privacitat de la informació. Legislació espanyola i europea.  
Informàtica personal. Entorns d'aplicació. Eines de càlcul personal. Formació d'usuaris.  
Implicacions de la legislació actual en la informàtica.  
Sistemes multimèdia. Generalitats. Conceptes multimèdia.  
Sistemes avançats de distribució de la informació: CD-ROM, missatgeria electrònica, xarxes, Internet, Web.  
Sistemes oberts. Concepte. Origen i evolució. Sistemes oberts vs sistemes propietaris.  
RDSI. Evolució. Definició d'elements. serveis de RDSI.  
Control de qualitat en formació  
Garantia de qualitat de la formació contínua a Espanya i Europa.  
Formació i qualitat a les empreses.  
Gestió de la qualitat de la formació.